จังหวัดราชบุรี พร้อมต้อนรับนายกรัฐมนตรี ในโอกาสตรวจราชการและพบปะประชาชนก่อนการประชุม "ครม. สัญจร" ที่จังหวัดกาญจนบุรี
วันนี้ (10 พ.ย. 62) นายชยาวุธ จันทร ผู้ว่าราชการจังหวัดราชบุรี นายวิสาห์ พูลศิริรัตน์ รองผู้ว่าราชการจังหวัด พร้อมหัวหน้าส่วนราชการ ร่วมตรวจสถานที่บริเวณโรงยิมเนเซียม จังหวัดราชบุรี เพื่อดูความเรียบร้อยเตรียมการต้อนรับพลเอก ประยุทธ์ จันทร์โอชา นายกรัฐมนตรี และคณะรัฐมนตรี ที่จะเดินทางมาตรวจราชการที่จังหวัดราชบุรี ก่อนการประชุมคณะรัฐมนตรีอย่างเป็นทางการนอกสถานที่ จังหวัดกาญจนบุรี ระหว่างวันที่ 11-12 พฤศจิกายนนี้ ซึ่งขณะนี้ได้มีการจัดเตรียมสถานที่จัดภูมิทัศน์บริเวณโดยรอบ และภายในโรงยิมเนเซี่ยมที่สามารถรองรับประชาชนได้เกือบ 4,000 คน          สำหรับวันนี้ มีส่วนที่เกี่ยวข้องมาซักซ้อมเสมือนจริงทั้งขั้นตอนพิธีการ ระบบรักษาความปลอดภัย และการจราจรตามเส้นทางที่คณะจะเดินทาง โดยโรงยิมเนเซี่ยม จังหวัดราชบุรี แห่งนี้ นายกรัฐมนตรี พร้อมคณะ จะเข้าพบปะประชาชน พร้อมเป็นประธานสักขีพยานในโอกาสที่ รัฐมนตรีว่าการกระทรวงทรัพยากรธรรมชาติและสิ่งแวดล้อม มอบหนังสือแสดงโครงการป่าขุมชน มอบสมุดประจำตัวผู้ที่ได้รับการจัดที่ดินทำกินให้ชุมชนตามนโยบายรัฐบาลในลักษณะแปลงรวมให้แก่ผู้นำชุมชน และมอบเงินสนับสนุนโครงการลดต้นทุนการผลิตให้ตัวแทนเกษตรกร โครงการลดต้นทุนการผลิตข้าว โครงการประกันรายได้ข้าว และโครงการประกันรายได้ปาล์ม จากนั้น จึงจะเดินทางไปยังอำเภอดำเนินสะดวก เพื่อติดตามความก้าวหน้าโครงการพัฒนาการท่องเที่ยวทางน้ำ "วิถีคลอง วิถีไทย"#จังหวัดราชบุรี #นายกรัฐมนตรี #ครม. สัญจร #สำนักข่าวกรมประชาสัมพันธ์ #NNT #ILOVETHAILAND